A KA YESU NGƐ SƐUMI TSO NƆ
MUNYU KO NƐ A NGMA KƐ MƐTƐ YESU YI JE Ɔ HA NƐ A YE E HE FƐU
YESU WO SI KAA ZUGBA A MAA PEE PARADIESO HWƆƆ SE
Benɛ a kojo Yesu ta a, e kɛ we kulaa nɛ a kɛ lɛ je ma a mi kɛ ho he nɛ a yaa sɛu e kɛ yayami peeli enyɔ komɛ ngɛ ɔ ya. A tsɛɛ lejɛ ɔ ke Golgata, aloo Yikoklodonya. Ke o “daa si ngɛ se banee” po ɔ, o maa na lejɛ ɔ.—Marko 15:40.
Ta buli ɔmɛ je nyumuhi etɛ nɛ a bu mɛ gbenɔ fɔ ɔ tsuo a he tade. A ha mɛ wai nɛ a kɛ mire, kɛ tsopa ko nɛ dooɔ futu mi. E maa pee kaa Yerusalem yi ɔmɛ lɛ a peeɔ dã nɛ a kɛ tsopa futu mi nɛ ɔ. Roma ta buli ɔmɛ kplɛɛɔ nɛ a kɛ dã nɛ ɔ haa nihi nɛ a yaa gbe mɛ ɔ konɛ a ko nu piimi he tsɔ. Benɛ Yesu sla e nya a, e kua dã a numi. Mɛni he je? E sume nɛ nɔ́ ko nɛ ná e juɛmi nɔ he wami ngɛ ka nɛ e kɛ ngɛ kpeeɔ mi, nɛ e suɔ nɛ e hɛ nɛ hi e he nɔ, nɛ e gbo ngɛ anɔkuale yemi mi.
A ngɔ Yesu kɛ fɔ sɛumi tso ɔ nɔ nɛ a kpã e nine ɔmɛ kɛ e nane ɔmɛ a mi. (Marko 15:25) Lɔ ɔ se ɔ, a ka e nine ɔmɛ kɛ e nane ɔmɛ ngɔ wo tso ɔ he. Plɛɛko ɔmɛ gblee e he lo ɔ mi kɛ sɛ tso ɔ mi, nɛ e ye lɛ wawɛɛ. Se benɛ a ngɛ sɛumi tso ɔ nɔ woe kɛ ma si ɔ, e pa amɛ ye lɛ wawɛɛ pe kekle ɔ po, ejakaa e nɔmlɔ tso ɔ jiɔmi ha nɛ plɛɛko ɔmɛ gbla e he lo ɔ. Se Yesu tui munyu kɛ si we ta buli ɔmɛ. Mohu ɔ, e sɔle ha mɛ ke: “Tsaatsɛ, kɛ pa mɛ! A li nɔ́ nɛ a ngɛ pee ɔ.”—Luka 23:34.
Ke Roma ta buli sɛu nɔ ko ɔ, a ngmaa yayami nɛ nɔ ɔ pee ɔ ngɛ sleeti nɔ, nɛ a kaa ngɛ tso ɔ he. Se benɛ a sɛu Yesu ɔ, Pilato ha nɛ a ngma munyu slɔɔto ko, nɛ a ka ngɛ e sɛumi tso ɔ he. A ngma ke: “Yesu nɛ je Nazaret, Yuda bi ɔmɛ a matsɛ ɔ.” Bɔ nɛ pee nɛ nihi fuu nɛ a nyɛ nɛ a kane munyu nɛ ɔ he je ɔ, e ha nɛ a ngma ngɛ Hebri, Latin, kɛ Hela gbi mi. Pilato ngma munyu nɛ ɔ kɛ ye Yuda bi nɛ a sume nɛ e ngmɛɛ Yesu he ɔ a he fɛu. Munyu nɛ ɔ hao osɔfo nikɔtɔma amɛ wawɛɛ. Lɔ ɔ he ɔ, a de Pilato ke: “Koo ngma ke, ‘Yuda bi ɔmɛ a matsɛ ɔ.’ Se mohu ngmaa ke, ‘Nɔmlɔ nɛ ɔ de ke lɛ ji Yuda bi ɔmɛ a matsɛ ɔ nɛ.’” Pilato sume nɛ a nyɛ e nɔ hu. Enɛ ɔ he ɔ, e de mɛ ke: “Nɔ́ nɛ i ngma a, i ngma.”—Yohane 19:19-22.
Osɔfo ɔmɛ a mi mi fu, nɛ a wo munyu nɛ a kɛ po Yesu nya ngɛ Sanhedrin ɔ nɔ ekohu. Enɛ ɔ he ɔ, e be nyakpɛ kaa nihi nɛ a bee ngɛ lejɛ ɔ mimiɛ a yi nɛ a ye Yesu he fɛu ke: “Ei, mo nɛ o kuɔ sɔlemi we ɔ, nɛ o kpaleɔ maa lɛ ligbi etɛ ɔ ji nɛ ɔ! He mo nitsɛ o yi wami, nɛ o je sɛumi tso ɔ nɔ kɛ kple si!” Jã a nɔuu kɛ̃ nɛ jami nya dali ɔmɛ hu ye e he fɛu. A hyɛ a sibi a hɛ mi nɛ a de ke: “E he ni kpahi a yi wami, se lɛ nitsɛ e yi wami lɛɛ e nyɛ we nɛ e he. Ke lɛ ji Kristo, Israel matsɛ ɔ, e je sɛumi tso ɔ nɔ kɛ kple si nɛ waa na konɛ wa he ye!” (Marko 15:29-32) Yayami peeli enyɔ ɔmɛ nɛ a sɛu nɔ kake ngɛ Yesu hiɔ nɔ, kɛ nɔ kake hu ngɛ e muɔ nɔ ɔ po ye Yesu nɛ lɛ mohu e pee we yayami ko ɔ he fɛu.
Roma ta buli eywiɛ ɔmɛ hu ye Yesu he fɛu. Eko ɔ, a ngɔ dã nɛ kuã kɛ ya lejɛ ɔ nɛ a ngɛ nue, lɔ ɔ he ɔ, a ngɔ dã a eko kɛ ha Yesu ke e nu. A le kaa Yesu be nine nɛ e kɛ maa sɔle dã a mohu lɛɛ, se a pee jã konɛ a kɛ ye e he fɛu. Ta buli ɔmɛ da munyu nɛ a ngma ngɛ Yesu yi je ɔ nɔ kɛ bɔ lɛ ahlua ke: “Ke mo ji Yuda bi ɔmɛ a matsɛ ɔ, he mo nitsɛ o yi wami koo!” (Luka 23:36, 37) Moo lɛɛ mo susu he nɛ o hyɛ! Nyumu nɛ ɔ nɛ e ha nɛ e pee heii kaa lɛ ji blɔ ɔ, kɛ anɔkuale ɔ, kɛ wami ɔ, hyɛ bɔ nɛ a pee lɛ ní sɛ níhi kɛ pue e hɛ mi si kpɔtɔɔ ha. Se ngɛ amanehlu nɛ ba e nɔ ɔ tsuo se ɔ, Yesu tu we munyu kɛ si we Yuda bi nɛ a daa si nɛ a ngɛ lɛ hyɛe ɔ, aloo ta buli ɔmɛ nɛ a ngɛ e he fɛu yee ɔ, aloo yayami peeli enyɔ ɔmɛ nɛ a sɛu mɛ ngɛ e kasa nya a.
Roma ta buli eywiɛ ɔmɛ ngɔ Yesu yi nɔ tade ɔmɛ nɛ a gba mi eywiɛ. A fɔ̃ sɔ kɛ dla tade ɔmɛ ngɔ ha a he kakaaka. Se e sisi tade klɔii ɔ lɛɛ, e he jua wa ejakaa “a lo kɛ je hiɔwe ba ma si, nɛ e be tsami he.” Enɛ ɔ he ɔ, ta buli ɔmɛ de a sibi ke: “Wa ko gba enɛ ɔ; mohu nyɛ ha waa fɔ̃ nɔ sɔ, konɛ waa na nɔ nɛ nɔ́ nɛ e maa pee.” Jã nɛ a pee ɔ ha nɛ ngmami ko ba mi. A gba kɛ fɔ si ke: “A dla ye tade ɔmɛ ngɔ ha a he; nɛ ye tade klɔii ɔ, a fɔ̃ nɔ sɔ.”—Yohane 19:23, 24; La 22:18.
Be bɔɔ se ɔ, yayami peeli enyɔ ɔmɛ a ti nɔ kake yɔse kaa matsɛ ji Yesu niinɛ. Lɔ ɔ he ɔ, e kã yayami peelɔ kaketsɛ ɔ hɛ mi. E de lɛ ke: “O yi Mawu gbeye? Waa kɛ lɛ tsuo ɔ, gbenɔ fɔ kake ɔ nɔuu lɛ a bu wɔ. Wɔɔ lɛɛ wa nɔ́ ɔ sa wɔ; ejakaa níhi nɛ wa pee ɔ, a he hiɔwo nɛ wa ná a nɛ. Se nyumu nɛ ɔ lɛɛ e pee we nɔ́ ko nɛ sɛ.” Kɛkɛ nɛ e kpa Yesu pɛɛ ke: “Yesu, ke o ba bɔni matsɛ yemi ɔ, kai mi!”—Luka 23:40-42.
Yesu de lɛ ke: ‘I ngɛ mo si woe mwɔnɛ ɔ kaa, i kɛ mo maa hi Paradeiso,’ se pi Matsɛ Yemi ɔ mi. (Luka 23:43) E slo si womi nɛ ɔ ngɛ si nɛ Yesu wo e bɔfo ɔmɛ kaa a maa hi matsɛ sɛhi a nɔ ngɛ e Matsɛ Yemi ɔ mi ɔ he. (Mateo 19:28; Luka 22:29, 30) Se eko ɔ, Yuda no yayami peelɔ nɛ ɔ le Paradeiso nɛ Yehowa pee kɛ ha Adam kɛ Hawa, kɛ a bimɛ ɔmɛ ngɛ zugba a nɔ ɔ he sane. Jehanɛ ɔ lɛɛ, julɔ nɛ ɔ ma nyɛ ma gbo kɛ hɛ nɔ kami kaa e maa hi Paradeiso ɔ mi hwɔɔ se.